Det er mange populære turområder i skog og fjell og langs fjorden. Det drives allsidig jakt på stor- og småvilt. Det er nærmere 40 laksevald i Stjørdalselva. Laksefisket har historisk vært et viktig matauk, men midt på 1800-tallet begynte sportsfisket, først med engelske «lakselorder». Det drives både eksklusivt utleie og salg av fiskekort. Det fanges i gjennomsnitt noe under 2 000 laks i året. Laksebestanden har vært stabil i mange år, mens sjøauren er totalfredet.